— Былі пры немцах выпадкі, калі яны і іх памагатыя не толькі палілі і мардавалі жыхароў нібыта партызанскіх, а насамрэч звычайных вёсак, але і ўдзельнікаў вяселляў. Ведаю пра такі выпадак у в. Воўкаўшчына. Застрэлілі гарманіста, які чамусьці ўцякаў праз акно. Гэта быў жыхар Трапалава, наш сусед па прозвішчы Вазняк. У Івонцавічах, з другога боку, партызаны ноччу зарэзалі ўсю сям’ю паліцая — дзядоў, бацькоў, дзяцей. Выжыў толькі сямігадовы хлопчык, які схаваўся пад ложкам. Памятаю гэты выпадак добра. Хадзіў са сваёй бабуляй у Івонцавічы памаліцца за спакой душ забітых. І яшчэ памятаю як летам 1941 нямецкая айнзацкаманда застрэліла на падворку івонцаўскага старшыню сельсавета Дзям’яна Жукаўня (Вількоту).